Predkladacia správa
Ministerstvo životného prostredia Slovenskej republiky predkladá do legislatívneho procesu návrh zákona o zálohovaní jednorazových obalov na nápoje a o zmene a doplnení  niektorých zákonov (ďalej len „návrh zákona“). 

Predložený návrh zákona má za cieľ zaviesť zálohový systém jednorazových plastových a kovových obalov na nápoje. 
V súčasnosti sa na výrobcov obalov vrátane jednorazových plastových a kovových obalov na nápoje vzťahuje rozšírená zodpovednosť výrobcov, ktorá bola zavedená zákonom  č. 79/2015 Z. z. o odpadoch a o zmene a doplnení niektorých zákonov v znení neskorších predpisov (ďalej len „zákon o odpadoch“). Výrobcovia takýchto obalov si svoje povinnosti plnia prostredníctvom autorizovaných organizácii zodpovednosti výrobcov. 
Vzhľadom na to, že súčasným systémom zberu plastových a kovových nápojových obalov sa vyzbiera zhruba 60% jednorazových plastových obalov uvedených na trh ako aj vzhľadom na to, že uvedené nápojové obaly sú častou zložkou tzv. litteringu (odpad voľne pohodený v krajine), Ministerstvo životného prostredia Slovenskej republiky vypracovalo návrh zákona na zavedenie osobitného zálohového systému s cieľom dosahovania vyššej miery zberu odpadov z uvedených obalov.
Predkladaným návrhom zákona sa čiastočne transponuje Smernica Európskeho parlamentu a Rady (EÚ) 2018/852, ktorou sa mení smernica 94/62/ES o obaloch a odpadoch z obalov.
Predkladaný návrh zákona nemá vplyv na rozpočet verejnej správy, na informatizáciu spoločnosti a na služby verejnej správy pre občana. Návrh zákona má pozitívny vplyv na životné prostredie, čiastočne pozitívny aj negatívny sociálny vplyv a zároveň negatívny vplyv na podnikateľské prostredie. 
Návrh zákona bude predmetom vnútrokomunitárneho pripomienkového konania.
Navrhuje sa delená účinnosť návrhu  zákona. Účinnosť ustanovení, ktorými sa zabezpečuje príprava spustenia zálohového systému, sa navrhuje od 1. januára 2020, účinnosť ostatných ustanovení sa navrhuje od 1. januára 2022.
Predkladaný návrh zákona je v súlade s Ústavou Slovenskej republiky, ústavnými zákonmi a nálezmi Ústavného súdu SR, medzinárodnými zmluvami a inými medzinárodnými dokumentami, ktorými je Slovenská republika viazaná a súčasne je v súlade s právom Európskej únie.
Návrh zákona sa predkladá na rokovanie Legislatívnej rady vlády Slovenskej republiky bez rozporov.